## Carlos Mazón: “Activem un pla per a contractar jóvens en el sector públic apostant per l’atracció de talent i el foment d’ocupació juvenil”

*** Labora seleccionarà jóvens enginyers, sanitaris, arquitectes i personal tècnic superior per a treballar en el sector públic instrumental de la Generalitat
* Destaca que este procés de contractació oferirà 104 ocupacions per a menors de 30 anys, amb contractes de 10 mesos en modalitat formativa
* Les persones aspirants hauran de presentar les candidatures entre el 2 i el 15 de setembre**

**València.**

El president de la Generalitat, Carlos Mazón, ha anunciat que el Consell activa un nou pla de foment d’ocupació juvenil a través de Labora “per a contractar jóvens en el sector públic de la Generalitat en l’aposta del Govern Valencià per l’atracció de talent i el foment de l’ocupació entre els jóvens”.

Mazón ha destacat que “a través d’este programa, les persones que complisquen el perfil professional demandat per a cada lloc podran obtindre un contracte formatiu de 10 mesos amb què tindre una primera experiència professional en el sector públic”.

Així, Labora, Servici Valencià d’Ocupació i Formació, farà en setembre una selecció entre persones de menys de 30 anys per a cobrir 104 llocs qualificats en empreses del sector públic de la Generalitat Valenciana.

Per a prendre part en este procés, que s’emmarca en el Pla d’ocupació juvenil, és imprescindible que els aspirants figuren d’alta com a demandants d’ocupació en Labora i tinguen registrada la seua titulació.

El cap del Consell ha destacat que estes contractacions permetran “accedir als jóvens a una primera experiència laboral en la disciplina per a la qual s’han format, i d’esta manera s’afavorix la seua integració en el mercat de treball”. “A més, permetrà que estos jóvens tinguen contacte amb el sector públic i coneguen les possibilitats professionals que poden trobar en este”, ha afegit.

Els perfils que es requerixen són titulacions de les branques d’Arts i Humanitats, Ciències, Ciències de la Salut, Ciències Socials i Jurídiques, Enginyeria i Arquitectura Agroalimentària i Forestal, Arquitectura, Enginyeria Civil i Edificació, Ciència i Tecnologia per a la Salut, Industrial i Aeronàutica, Tecnologies de la Informació i les Comunicacions, Gestió, i doctorats dels àmbits d’Agroalimentació i Biotecnologia, Arquitectura, Art, Ciències, Economia i Ciències Socials, Enginyeria Civil, Enginyeria industrial, TIC.

**Procés de selecció**

Les persones jóvens que estiguen interessades a accedir a un d’estos llocs oferits hauran de presentar entre el 2 i el 15 de setembre la seua candidatura al lloc. En el web de Labora s’explica la manera en la qual es podrà presentar la sol·licitud.

A partir del dia 23, les persones que hagen sigut seleccionades per a ocupar els diferents llocs seran informades per correu electrònic que han sigut seleccionades, per la qual cosa és imprescindible que l’adreça electrònica de les persones aspirants figure correctament en la seua fitxa de demanda en Labora.

Estos contractes compten amb el finançament de la Unió Europea a través dels fons extraordinaris del Pla nacional de recuperació, transformació i resiliència, aprovats per a combatre els efectes de la pandèmia i entre els objectius de la qual també es troben afavorir la inserció de les persones jóvens en el mercat laboral, ja que la taxa de desocupació del col·lectiu jove és molt elevada a Europa, però especialment alta a Espanya.

Per a més informació sobre este programa es disposa de l’adreça electrònica següent: [procesosdeseleccion\_labora@gva.es](mailto:procesosdeseleccion_labora@gva.es), i per a saber com inscriure’s en Labora, només cal fer clic en este enllaç:

<https://www.youtube.com/watch?v=aRRnZehPsHw&list=PLOaN2P-vtVxv84xFoGEb5nBQ58_LJccZg&index=4>​​​​​​​.

Fecha: 01/09/2024